Valencia

Valencia (matamshi ya Kihispania: balenthya) ni mji mkuu wa Jimbo la Valencia na mji wa tatu kwa ukubwa nchini Hispania. Kuna wakazi karibu 800,000  katika mji wenyewe, na takriban milioni 1.6 katika rundiko la mji. 

Valencia ni mji wa pwani na bandari yake ina nafasi ya tano kati ya bandari za Ulaya kwa kuhesabu idadi ya kontena zinazoshughulikiwa.

Historia
Valencia ilianzishwa kama koloni la Waroma wa Kale takriban miaka 2000 iliyopita, kwa jina la Valentia Edetanorum. 

Baada ya kuporomoka kwa utawala wa Kiroma mji ulikuwa sehemu ya milki ya Wavisigothi. 

Mnamo 714 jeshi la Waarabu liliteka Valencia na mabwana wapya walileta walowezi, wakiwa na lugha na utamaduni wao. Walianzisha mifumo bora ya umwagiliaji na kilimo cha mazao mapya pia. Valencia ilikuwa mji mkuu wa milki ya Kiislamu ya Valencia. 

Mnamo 1238 mfalme Mkristo Jaume (Yakobo) wa Aragon aliteka mji akaunda Ufalme wa Valencia ulioendelea kuwa sehemu ya pekee ya Milki ya Aragon na baadaye ya Milki ya Hispania. Valencia ilikuwa na sheria zake za pekee kwa karne kadhaa. 

Valencia ilikuwa mji mkuu wa Hispania kwa muda mfupi mara mbili; mara ya kwanza mwaka 1812 chini ya mfalme Joseph Bonaparte (mdogo wa Napoleon Bonaparte) halafu tena kati ya miaka 1936 na 1937, wakati wa Jamhuri ya Pili ya Hispania.

Jiografia
Jiji liko kwenye ukingo wa mto Turia, mdomo wake unapoishia katika Bahari ya Mediterania. Mji wa Kiroma ulianzishwa kwenye kisiwa cha mtoni. Upande wa kusini uko wangwa wa Albufera wenye maji matamu ambao sasa ni hifadhi ya mazingira asilia. 

Valencia huwa na tabianchi nusutropiki yaani hakuna baridi kali na majira ya joto ni marefu.

Halijoto ya wastani kwa mwaka ni °C 23 wakati wa mchana na °C 13.8 usiku. 

Januari (mwezi baridi zaidi) halijoto ya mchana huwa kati ya °C 14 - 21, ya usiku kati ya °C 5 hadi 10. Kwenye Agosti, mwezi wa joto, halijoto huwa na °C 28-34 mchana na °C 21 hadi 23 usiku. 

Uchumi
Uchumi wa Valencia hutegemea kwa kiasi kikubwa bandari yake.

Nguzo nyingine ni utalii.

Tazama pia
 Orodha ya miji ya Hispania

Marejeo

Kujisomea



Viungo vya nje

 Official website of the city of Valencia (Valencian) 
 Official tourism website of the city of Valencia (Valencian)        
 Official website of the Community Valenciana tourism
 Valencia-The City of Arts & Science

Jamii:Miji ya Hispania
Jamii:Jimbo la Valencia